## Pravilnik o programu i načinu osposobljavanja i djelovanju školskih prometnih jedinica i prometnih jedinica mladeži

### NN 40/1993 (4.5.1993.), Pravilnik o programu i načinu osposobljavanja i djelovanju školskih prometnih jedinica i prometnih jedinica mladeži

# MINISTARSTVO UNUTARNJIH POSLOVA

Na temelju članka 316. stavak 1. točka 1. Zakona o sigurnosti prometa
na cestama ("Narodne novine", broj 84/92, 5/93 i 26/93), ministar
unutarnjih poslova donosi

## PRAVILNIK

### o programu i načinu osposobljavanja i djelovanju školskih prometnih jedinica i prometnih jedinica mladeži

I. OPĆE ODREDBE

Članak 1.

Ovim se Pravilnikom propisuju uvjeti koje moraju ispunjavati pripadnici
školskih prometnih jedinica i prometnih jedinica mladeži, njihovo djelovanje
te program i način osposobljavanja.

Članak 2.

Pripadnik prometne jedinice mladeži može biti učenik srednje škole ili
student.

Pripadnik školske prometne jedinice može biti samo učenik osnovne škole
koji je navršio dvanaest godina i ako ima suglasnost roditelja odnosno
skrbnika.

Pripadnici prometnih jedinica iz stavka 1. i 2. ovoga članka, koji žele
izvršavati zadatke tih jedinica, trebaju biti zdravi, primjereni u učenju,
ponašanju i radu.

Članak 3.

Prometne jedinice mladeži i školske prometne jedinice djeluju u okviru
policijske uprave na čijem su području organizirane, prema planu kojeg
donosi rukovoditelj policijske uprave ili osoba koju on za to ovlasti.

Pripadnici prometne milicije mladeži mogu obavljati poslove upravljanja
prometom na raskrižjima i drugim mjestima te kontrolu parkiranja vozila.

Kontrolu vozila i vozača pripadnici prometne jedinice mladeži mogu obavljati
pod nadzorom ovlaštene službene osobe.

Članak 4.

Pripadnici školskih prometnih jedinica mogu u neposrednoj blizini osnovnih
škola osiguravati prijelaz djece preko pješačkih prijelaza.

Zaustavljanje vozila ispred pješačkog prijelaza obavlja se sa ruba kolnika
gdje počinje pješački prijelaz, vodoravno predručenom rukom i pločicom
"STOP".

Pločica iz stavka 2. ovoga članka ima oblik kruga promjera 12 cm čija
je osnova žute boje s crvenim rubom širine najmanje dva cm na kojoj je
s obje strane u žutom polju ispisan tekst "STOP".

Članak 5.

Pripadnicima prometnih jedinica mladeži i školskih prometnih jedinica,
kada obavljaju poslove tih jedinica, pripada naknada u visini koju odredi
nadležno tijelo općine odnosno grada Zagreba.

II. PROGRAM I NAČIN OSPOSOBLJAVANJA PRIPADNIKA PROMETNIH JEDINICA

Članak 6.

Pripadnici prometnih jedinica osposobljavaju se s ciljem što uspješnijeg
i sigurnijeg upravljanja prometom na cestama, pružanja pomoći sudionicima
u prometu, te sudjelovanja u prometno-preventivnim i odgojnim aktivnostima.

Pripadnici prometnih jedinica osposobljavaju se teoretski i praktično.

Članak 7.

Program osposobljavanja pripadnika prometnih jedinica obuhvaća:

1. prometno-preventivni odgoj sudionika u prometu,

2. pravila prometa,

3. prometne znakove,

4. upravljanje prometom i pružanje pomoći sudionicima u prometu.

Program osposobljavanja pripadnika prometnih jedinica otiskan je uz
ovaj Pravilnik i čini njegov sastavni dio.

Članak 8.

Pripadnici prometnih jedinica osposobljavaju se u policijskoj upravi
odnosno policijskoj stanici na čiji je prijedlog ta jedinica organizirana.

Osposobljavanje pripadnika prometnih jedinica obavljaju stručne osobe
koje odredi policijska uprava.

Članak 9.

Pripadniku prometne jedinice za kojeg se provjerom utvrdi da je osposobljen
za izvršavanje poslova i zadataka prometne jedinice, policijska uprava
izdaje iskaznicu.

Iskaznica iz stavka 1. ovoga članka izdaje se na jednodijelnom obrascu
bijele boje, veličine 60 x 95 milimetara, čiji je sadržaj utvrđen na obrascu
broj 1, koji je otiskan uz ovaj Pravilnik i čini njegov sastavni dio.

Članak 10.

O osnovanim prometnim jedinicama i izdanim iskaznicama o osposobljenosti
za pripadnike prometnih jedinica, policijska uprava vodi evidenciju.

Članak 11.

Stupanjem na snagu ovoga Pravilnika prestaje važiti Pravilnik o osposobljavanju,
uniformi i oznakama pripadnika školskih i omladinskih prometnih jedinica
("Narodne novine", broj 12/80), u dijelu koji se odnosi na program
i način osposobljavanja pripadnika prometnih jedinica.

Članak 12.

Ovaj Pravilnik stupa na snagu osmog dana od dana objave u "Narodnim
novinama".

Broj : 511-01-25-889/ 1-1993.

Zagreb, 26. travnja 1993.

Ministar unutarnjih poslova

**Ivan Jarnjak, v. r.**

---

```
PROGRAM osposobljavanja pripadnika prometnih jedinica

I. ŠKOLSKE PROMETNE JEDINICE
1. Prometno-preventivni odgoj sudionika u prometu:
- opasnosti u cestovnom prometu,
- prometne jedinice i njihova uloga.
2. Pravila prometa:
- pravila kretanja pješaka,
- pravila kretanja vozača bicikla i mopeda,
- kretanje vozila po cesti,
- brzina kretanja vozila,
- upravljanje prometom od strane ovlaštene osobe,
- upravljanje prometom uređajima za davanje prometnih svjetala.
3. Prometni znakovi:
- znakovi opasnosti,
- znakovi izričitih naredbi,
- znakovi obavijesti,
- značenje "STOP" pločice.
4. Upravljanje prometom i pružanje pomoći sudionicima u prometu:
- položaj tijela i ruku,
- upotreba "STOP" pločice,
- osiguranje prijelaza preko kolnika, pješačkog prijelaza, na raskrižju sa i bez uređaja za davanje prometnih svjetala, preko željezničke pruge sa i bez uređaja za zatvaranje prometa u razini,
- pomoć sudionicima u prometu pri ulasku i izlasku iz vozila javnog prometa,
- pomoć djeci, invalidima, starim i nemoćnim osobama,
- značenje znakova što ih sudionicima u prometu daje službena osoba,
- postupak pri nailasku vozila pod pratnjom i vozila s prednošću prolaska,
- postupak prema prekršiteljima prometnih propisa. Osposobljavanje iz područja pravila prometa, prometnih znakova i upravljanja prometom te pružanje pomoći sudionicima u prometu izvodi se i praktičnim vježbama na školskom prometnom poligonu, školskom igra

II. PROMETNE JEDINICE MLADEŽI

Pored programa predviđenog za osposobljavanje školskih prometnih jedinica, pripadnici prometnih jedinica mladeži trebaju poznavati:
1. Prometno-preventivni odgoj sudionika u prometu:
- prometno-preventivne mjere i akcije,
- savjet za sigurnost prometa,
- značaj sredstava javnog priopćavanja i filma u prometnom odgoju i preventivi u cestovnom prometu.
2. Pravila prometa:
- uključivanje i isključivanje vozila u prometu,
- strana kretanja,
- pravila skretanja,
- zaustavljanje i parkiranje,
- mimoilaženje,
- prednost prolaska,
- pretjecanje i obilaženje,
- usmjeravanje prometa,
- ubrzavanje i usporavarije prometa i raščišćavanje raskrižja,
- postupak u slučaju prometne nezgode.

                                                Obrazac br. I
__________________________________________
        (Grb
Republike Hrvatske)
Republika Hrvatska
Policijska uprava ____________________________
Broj ______________

                        ISKAZNICA
                pripadnika prometne jedinice
                mladeži - školske prometne
                        jedinice

1. Ime i prezime _____________________________

2. Datum i mjesto rođenja _____________________

3. JMBG _______________

3. Prebivalište i adresa stanovanja ________________

4. U__________________ dne ___________ godine.

                        M. P.
                _______________________________
                                (potpis ovlaštene osobe)

```

Pravilnik, NN 40/1993-706
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)